b'\n_START_ARTICLE_\nBitinijos karalyst\xc4\x97\n_START_SECTION_\nRaida\n_START_PARAGRAPH_\nNuo VI a. pr. m. e. Bitinija buvo valdoma Achemenid\xc5\xb3 imperijos, bet jau V a. pr. m. e. susik\xc5\xabr\xc4\x97 karalyst\xc4\x97, valdoma vietin\xc4\x97s dinastijos. IV a. pr. m. e. per Bitinij\xc4\x85 per\xc4\x97jo Aleksandro Makedonie\xc4\x8dio armija, ta\xc4\x8diau \xc5\xa1alies autonomija buvo i\xc5\xa1laikyta. Pasinaudodamas suirute po Aleksandro mirties, 297\xc2\xa0m. pr. m. e. Zipoitas pasiskelb\xc4\x97 pirmuoju Bitinijos karaliumi. Ankstyvuoju laikotarpiu Bitinijai teko gintis nuo Seleukid\xc5\xb3, Antigonid\xc5\xb3 ir galat\xc5\xb3 antpuoli\xc5\xb3._NEWLINE_Nikomedo I ir jo \xc4\xafp\xc4\x97dini\xc5\xb3 laikais Bitinija pasiek\xc4\x97 tam tikr\xc4\x85 stabilum\xc4\x85 ir klest\xc4\x97jim\xc4\x85. Buvo \xc4\xafkurta nauja sostin\xc4\x97 Nikomedija, tapusi vienu i\xc5\xa1 labiausiai klestin\xc4\x8di\xc5\xb3 Ma\xc5\xbeosios Azijos miest\xc5\xb3. Bitinija gerai sutar\xc4\x97 su Romos Respublika, kuriai pad\xc4\x97jo siekti tiksl\xc5\xb3 Azijoje. Valdant Nikomedui III, jis u\xc5\xbe\xc4\x97m\xc4\x97 did\xc5\xbei\xc4\x85j\xc4\x85 dal\xc4\xaf Paflagonijos, o per vedybinius ry\xc5\xa1ius band\xc4\x97 \xc4\xafsigal\xc4\x97ti ir gretimoje Kapadokijos karalyst\xc4\x97je. Tiesa, jam tai nepavyko._NEWLINE_Po Nikomedo III mirties sost\xc4\x85 paveld\xc4\x97jo Nikomedas IV. Ta\xc4\x8diau jo brolis Sokratas Krestas sudar\xc4\x97 s\xc4\x85jung\xc4\x85 su augan\xc4\x8dia Ponto karalyste ir 90\xc2\xa0m. pr. m. e. u\xc5\xbe\xc4\x97m\xc4\x97 sost\xc4\x85, priversdamas Nikomed\xc4\x85 b\xc4\x97gti \xc4\xaf Rom\xc4\x85. Rom\xc4\x97nai j\xc4\xaf sugr\xc4\x85\xc5\xbeino \xc4\xaf vald\xc5\xbei\xc4\x85. Ponto karalius Mitridatas VI dar kart\xc4\x85 u\xc5\xbepuol\xc4\x97 Bitinij\xc4\x85 ir j\xc4\x85 laik\xc4\x97 88-84\xc2\xa0m. pr. m. e. V\xc4\x97liau rom\xc4\x97nai v\xc4\x97l pasodino Nikomed\xc4\x85 \xc4\xaf sost\xc4\x85 ir ambasadoriumi \xc4\x8dia paskyr\xc4\x97 Julij\xc5\xb3 Cezar\xc4\xaf. \xc5\xa0iam reziduojant Nikomedijoje, Romos kontrol\xc4\x97 Bitinijoje labai stipriai i\xc5\xa1augo._NEWLINE_Nikomedas IV mirdamas paliko karalyst\xc4\x99 Romai, kuri 74\xc2\xa0m. pr. m. e. pavert\xc4\x97 j\xc4\x85 savo provincija. Tiesa, karas d\xc4\x97l Bitinijos tarp rom\xc4\x97n\xc5\xb3 ir Ponto truko dar 10 met\xc5\xb3, iki 64\xc2\xa0m. pr. m. e., kol galiausiai \xc4\xafsitvirtino rom\xc4\x97n\xc5\xb3 vald\xc5\xbeia. Bitinija tapo Bitinijos ir Ponto provincijos dalimi.'